Title: Vyhodnotenie Telekomunikačnej politiky SR na roky 2000 - 2002
Author: MDPT SR
Last saved by: spano

Vyhodnotenie Telekomunikačnej politiky SR
na roky 2000 –2002

1.	Hlavné procesy v sektore telekomunikácií SR

1.1.	Liberalizácia a voľná súťaž
V súčasnej dobe je telekomunikačný trh v SR liberalizovaný – okrem poskytovania základnej verejnej telefónnej služby prostredníctvom pevnej telekomunikačnej siete a prevádzkovania pevnej verejnej telefónnej siete. Slovenské telekomunikácie, a. s. (ST, a. s.) majú v zmysle zákona č. 195/2000 Z. z. o telekomunikáciách na tieto činnosti zaručenú exkluzivitu do             31. decembra 2002. Podľa zákona o telekomunikáciách dňom 1. januára 2003 môžu začať poskytovať verejnú telefónnu službu prostredníctvom pevných sietí aj iní telekomunikační prevádzkovatelia, čím sa stanú všetky telekomunikačné služby úplne liberalizované.

V súlade so závermi vládou schválenej „Správy o realizácii Telekomunikačnej politiky SR na roky 2000 – 2002“ (uznesenie vlády č. 42/2002) pripravilo MDPT SR novelu zákona o telekomunikáciách ako dôležitý nástroj na posilnenie liberalizácie telekomunikačného trhu na Slovensku. Táto novela bola zameraná hlavne na posilnenie právomoci TÚ SR, zmenu licenčného režimu a obsahovala právnu úpravu sprístupnenia miestnych vedení monopolného prevádzkovateľa pevnej telekomunikačnej siete iným telekomunikačným subjektom. Národná rada SR však neprijala predloženú novelu zákona o telekomunikáciách, ktorá mala byť stimulom podporujúcim konkurenciu na telekomunikačnom trhu.

Dôležitou úlohou vyplývajúcou z uznesenia vlády č. 42/2002 k materiálu „Správa o realizácii Telekomunikačnej politiky SR na roky 2000 – 2002“ bolo aj vypracovanie telekomunikačnej politiky na obdobie úplnej liberalizácie. MDPT SR v spolupráci s VÚS pripravilo návrh Národnej politiky pre elektronické komunikácie, ktorá vychádza zo stavu plne liberalizovaného telekomunikačného prostredia na Slovensku. Základným cieľom politiky štátu v oblasti elektronických komunikácií je uspokojovanie potrieb slovenskej ekonomiky, požiadaviek fyzických a právnických osôb a záujmov štátu na zabezpečenie kvalitných, spoľahlivých             a širokodostupných služieb elektronických komunikácií v rozsahu zodpovedajúcom vyspelým štátom Európskej únie a začleniť Slovenskú republiku do informačnej spoločnosti 21. storočia.

1.2. Privatizácia
Úloha vyplývajúca zo záveru č. 1
S ohľadom na legislatívny rámec regulácie telekomunikácií, požiadaviek záujemcov o privatizáciu Slovenských telekomunikácií, a. s. a harmonizáciu legislatívy Slovenskej republiky s právom ES je nutnou podmienkou prijatie nového zákona o telekomunikáciách.

Nový telekomunikačný zákon schválila NR SR v skrátenom legislatívnom konaní dňa 19. mája 2000 s účinnosťou od 1. júla 2000. Zákon č. 195/2000 Z. z. o telekomunikáciách podporuje najmä transparentnosť, hospodársku súťaž a zjednodušenie regulačného prostredia, postavenie nezávislého regulačného orgánu v telekomunikáciách, poskytovanie univerzálnej telekomunikačnej služby a jej financovanie a vytvorenie štandardného licenčného systému.

Prijatie zákona o telekomunikáciách bolo jednou z podmienok privatizácie Slovenských telekomunikácií, a.s. Dňa 18. júla 2000 sa strategickým partnerom a majiteľom 51% akcií Slovenských telekomunikácií, a. s. stala nemecká spoločnosť Deutsche Telekom AG, ktorá za tento majoritný podiel akcií zaplatila 1 miliardu euro. Strategický partner sa zaviazal, že pre zaistenie ďalšieho rozvoja ST, a. s. zabezpečí zvýšenie hustoty hlavných telefónnych staníc, 100% digitalizáciu pevnej telefónnej siete a investuje do rozvoja 1 mld. euro.   

Štát má prostredníctvom MDPT SR 34%-nú majetkovú účasť v Slovenských telekomunikáciách, a. s. Európska komisia však odporúča, aby štátne administrácie, v ktorých pôsobnosti je tvorba telekomunikačnej legislatívy a stratégie rozvoja telekomunikačných činností, neboli vlastníkmi podielov telekomunikačných prevádzkovateľov. V ďalšom období je potrebné zabezpečiť prevod výkonu akcionárskych práv MDPT SR v ST, a. s., na iný ústredný orgán štátnej správy (napr. MF SR) tak, aby sa dosiahla úplná nezávislosť postavenia tvorcu národnej telekomunikačnej politiky od subjektov regulovaných na telekomunikačnom trhu v SR.

Privatizácia Slovenských telekomunikácií, a. s. priniesla i negatíva z hľadiska zamestnanosti, keď sa počet zamestnancov 14 967 z roku 1998 znížil na 10 100 v roku 2002.

1.3. Zriadenie nezávislého regulačného orgánu
Úloha vyplývajúca zo záveru č. 2
Zriadenie nezávislého regulačného orgánu pre telekomunikácie v zmysle návrhu nového zákona o telekomunikáciách (oddelenie regulačných a vlastníckych funkcií voči prevádzkovateľom telekomunikačných sietí), vytvorenie jediného cenového regulátora v oblasti telekomunikácií a rozdelenie príslušných právomocí medzi ministerstvo a regulačný orgán.

Podľa zákona č. 195/2000 Z. z. o telekomunikáciách bol dňa 1. júla 2000 zriadený Telekomunikačný úrad SR (TÚ SR) ako nezávislý regulačný orgán telekomunikačných činností. Tým došlo k prechodu regulačných kompetencií z Ministerstva dopravy, pôšt a telekomunikácií SR a Ministerstva financií SR na Telekomunikačný úrad SR. Ministerstvo dopravy, pôšt                   a telekomunikácií SR podľa zákona č. 195/2000 Z. z. o telekomunikáciách zodpovedá za štátnu telekomunikačnú politiku a koncepciu rozvoja telekomunikačných činností, telekomunikačnú legislatívu, zastupuje SR v medzinárodných vládnych organizáciách telekomunikačného zamerania a vypracúva návrh národnej tabuľky frekvenčného spektra. Telekomunikačný úrad SR vykonáva štátnu reguláciu telekomunikačných činností vrátane cenovej regulácie, zabezpečuje medzinárodné vzťahy v oblasti telekomunikácií na úrovni regulačných orgánov, spolupracuje     s Radou pre vysielanie a retransmisiu v oblasti rozhlasového a televízneho vysielania                  a retransmisie a ukladá sankcie.

Aj keď došlo k vytvoreniu nezávislého regulačného orgánu, nepodarilo sa zatiaľ vyriešiť otázku oddelenia rozpočtovej kapitoly TÚ SR od MDPT SR. Vytvorenie systému financovania regulačného orgánu bude potrebné realizovať najneskôr ku dňu vstupu SR do EÚ tak, aby Telekomunikačný úrad SR bol financovaný nezávisle od MDPT SR, čo je zároveň jedna z požiadaviek EK.

2. Univerzálna služba

Univerzálnou službou rozumieme minimálny súbor služieb, ktoré sú dostupné v určenej kvalite všetkým užívateľom na celom území štátu za prijateľnú cenu. V zákone č. 195/2000 Z. z. o telekomunikáciách je univerzálna služba definovaná v § 26 ods. 2 nasledovne:
•	poskytovanie verejnej telefónnej služby, verejnej telekomunikačnej služby faksimilného prenosu dát a verejnej telekomunikačnej služby prenosu dát,
•	prevádzkovanie operátorskej verejnej telekomunikačnej služby,
•	poskytovanie bezplatného a nepretržitého prístupu k verejnej telekomunikačnej službe tiesňového volania bez použitia mincí alebo telefónnej karty,
•	poskytovanie verejnej telekomunikačnej služby prevádzkou verejných telefónnych automatov,
•	pravidelné vydávanie telefónnych zoznamov a zabezpečenie prístupu k zoznamom užívateľov verejnej telefónnej služby,
•	súčasťou univerzálnej služby je aj poskytovanie verejnej telegrafnej a verejnej ďalekopisnej služby .
V súčasnosti majú podľa licencie povinnosť poskytovať univerzálnu službu Slovenské telekomunikácie, a. s. 
	
3. Oblasti regulácie telekomunikácií

3.1. Licenčná činnosť
Úloha vyplývajúca zo záveru č. 3a)
Zjednodušenie licenčných postupov a ich harmonizácia s právom EÚ a s postupmi vypracovanými Európskym telekomunikačným úradom.

Postup udeľovania licencií je upravený zákonom č. 195/2000 Z. z. o telekomunikáciách                 (§ 11 - § 20), ktorý stanovuje rozsah povoľovania telekomunikačných činností.

Zákon definuje rozsah telekomunikačných činností, na ktoré je potrebná licencia, ostatné telekomunikačné činnosti je možné vykonávať na základe všeobecných povolení, rozhodnutí o predbežných podmienkach a povolení na prevádzkovanie rádiových zariadení.
Telekomunikačný úrad SR vypracoval zásady metodiky udeľovania licencií a metodiku uplatňovania úhrad, a to aj s ohľadom na špecifiká pre medzinárodné telekomunikačné spoločnosti. Celkovo bolo v období 2000 - 2002 vydaných 102 licencií, vrátane troch licencií FWA v pásme 26 GHz a 2 licencií UMTS, dvanásť predbežných podmienok na vykonávanie telekomunikačných činností a 24 všeobecných povolení (Príloha  2).

3.2. Cenová politika a cenová regulácia
Reguláciu cien a taríf v telekomunikáciách vykonáva Telekomunikačný úrad SR podľa zákona č. 195/2000 Z. z. o telekomunikáciách (§ 32 a § 33) a všeobecných predpisov o cenách (zákon č. 18/1996 Z. z. o cenách v znení zákona č. 196/2000 Z. z.) ako jediný regulátor v oblasti telekomunikácií. Regulácii cien podliehajú ceny za verejné telekomunikačné služby, ak ich poskytovateľ má monopolné postavenie na telekomunikačnom trhu alebo má významný vplyv na telekomunikačnom trhu a regulácia je tu potrebná vo verejnom záujme na ochranu užívateľa verejnej telekomunikačnej služby alebo na ochranu telekomunikačného trhu.

Pri regulácii cien sa prihliada predovšetkým na dosiahnutý stupeň vyrovnávania cien a na požiadavky kladené na poskytovateľa verejnej telekomunikačnej služby rozvíjať verejnú telekomunikačnú sieť v súlade s novými technológiami.

Na základe vývoja na telekomunikačnom trhu na Slovensku a v súlade so zákonom o telekomunikáciách bolo potrebné stanoviť prevádzkovateľov s významným vplyvom na trhu. Toto rozhodnutie je v kompetencii Telekomunikačného úradu SR, ktorý doposiaľ nestanovil týchto prevádzkovateľov na telekomunikačnom trhu.

V rámci prechodu kompetencií v oblasti regulácie cien z Ministerstva financií SR na TÚ SR boli postupne vydávané, v súlade s platnou legislatívou, rozhodnutia o regulácii cien. 
V roku 2000 TÚ SR vydal nasledujúce rozhodnutia:
Rozhodnutie TÚ SR č. 209/2000 Z. z. o regulácii cien verejných telekomunikačných služieb, ktoré stanovuje ceny telekomunikačných služieb ako maximálne ceny. 
Rozhodnutie TÚ SR č. 223/2000 Z. z. o regulácii cien telekomunikačných služieb poskytovaných prostredníctvom pevnej verejnej telekomunikačnej siete, ktoré vychádza z regulačného modelu označovaného ako regulácia "Price Cap".
Rozhodnutie TÚ SR č. 469/2000 Z. z. o regulácii cien rádiokomunikačných služieb poskytovaných prostredníctvom rádiových zariadení.
V priebehu roka 2001 boli vydané tieto rozhodnutia:
Rozhodnutie TÚ SR č. 5/2001 Z. z. o regulácii cien služieb šírenia rozhlasového a televízneho vysielania káblovými rozvodmi.
Rozhodnutie TÚ SR č. 181/2001 Z. z. o regulácií cien telekomunikačných služieb poskytovaných prostredníctvom pevnej verejnej telekomunikačnej siete, platné od 1. 7. 2001 do 31. 12. 2001, ktoré obmedzovalo zvýšenie ceny za službu automaticky uskutočňované miestne volania maximálne o 35%.
Rozhodnutie TÚ SR č. 217/2001 o regulácii cien rádiokomunikačných služieb poskytovaných prostredníctvom rádiových zariadení, ktoré určuje maximálne ceny za rádiokomunikačné služby.
V tomto roku sú to nasledujúce dve rozhodnutia:
Rozhodnutie TÚ SR č. 85/2002 Z. z. o regulácii cien rádiokomunikačných služieb poskytovaných prostredníctvom rádiových zariadení.
Rozhodnutie TÚ SR č. 287/2002 Z. z., ktorým sa mení rozhodnutie TÚ SR č. 223/2000 Z. z. o regulácii cien telekomunikačných služieb poskytovaných prostredníctvom pevnej verejnej telekomunikačnej siete.
Rozhodnutie TÚ SR č. 315/2002 Z. z. o regulácii cien služieb retransmisie rozhlasového a televízneho vysielania káblovými distribučnými systémami, ktorým sa zrušila platnosť Rozhodnutia TÚ SR č. 5/2001 Z. z.. Rozhodnutie TÚ SR č. 315/2002 Z. z. vychádza z ekonomicky oprávnených nákladov a primeraného zisku, pričom prevádzkovateľ stanoví cenu po nadobudnutí právoplatnosti tohto rozhodnutia a ďalšie zvýšenie ceny základnej programovej ponuky môže byť maximálne do úrovne indexu spotrebiteľských cien vykázaného Štatistickým úradom SR za obdobie od poslednej úpravy cien, pričom spôsob určenia ekonomicky oprávnených nákladov je daný týmto rozhodnutím.
Rozhodnutie TÚ SR č. 316/2002 Z. z. o regulácii cien rádiokomunikačných služieb poskytovaných prostredníctvom rádiových zariadení, ktorým bola predĺžená platnosť Rozhodnutia TÚ SR č. 217/2001 do 30. 9. 2002.

3.3. Prepojovanie
Úloha vyplývajúca zo záveru č. 3b)
Zabezpečenie úloh v oblasti prepojovania verejných telekomunikačných sietí, vyplývajúcich z nového zákona o telekomunikáciách, založených na princípoch otvoreného prístupu do siete (ONP).

Význam prepojovania spočíva v tom, že umožňuje a uľahčuje  novým telekomunikačným prevádzkovateľom (alternatívnym operátorom) prístup do existujúcej infraštruktúry a ku koncovým užívateľom. Pri uzatvorení prepojovacej zmluvy musia byť uplatňované princípy otvoreného prístupu do siete, ako je transparentnosť, objektivita a nediskriminácia. Regulačný orgán zasahuje len vtedy ak nedôjde k vzájomnej dohode (Zákon č. 195/2000 Z. z. o telekomunikáciách, § 23).

V súčasnosti je uzatvorených 6 zmlúv o prepojení medzi poskytovateľmi telekomunikačných služieb.

3.4. Prenájom okruhov
Úloha vyplývajúca zo záveru č. 3c)
Zabezpečenie úloh v oblasti prenájmu telekomunikačných okruhov, vyplývajúcich z nového telekomunikačného zákona, založených na princípoch otvoreného prístupu do siete (ONP).

Poskytovanie verejnej telekomunikačnej služby prenájmu okruhov je upravené v § 24 zákona    č. 195/2000 Z. z. o telekomunikáciách. Ustanovenia § 24 zákona o telekomunikáciách dopĺňa vyhláška MDPT SR č. 97/2001 Z. z. o minimálnom súbore telekomunikačných okruhov, ktorá definuje minimálny súbor telekomunikačných okruhov a ich parametre pre prevádzkovateľov verejnej telekomunikačnej siete s významným vplyvom na telekomunikačnom trhu poskytujúcich telekomunikačnú službu prenájmu telekomunikačných okruhov, ktorá vstúpila do platnosti 1. apríla 2001. Prenajaté okruhy musia spĺňať technické parametre ustanovené európskymi telekomunikačnými normami prevzatými do sústavy slovenských technických noriem. Stanovenie minimálneho rozsahu prenajímaných telekomunikačných okruhov je v súlade so smernicami EÚ.

3.5. Frekvenčné spektrum
Úloha vyplývajúca zo záveru č. 3d) 
Aktualizácia národnej tabuľky frekvenčného spektra a s ňou súvisiaceho plánu využitia frekvenčného spektra.

Frekvenčné spektrum je obmedzený prírodný zdroj, a preto hospodárenie s ním prináleží štátu. Keďže sa po úplnej liberalizácii telekomunikácií očakáva nárast nových prevádzkovateľov ponúkajúcich nové telekomunikačné služby využívajúce frekvenčné spektrum, je potrebné zabezpečiť efektívne využívanie frekvenčného spektra.

Národná tabuľka frekvenčného spektra stanovuje pridelenie frekvenčných pásiem jednotlivým rádiokomunikačným službám. Plán využitia frekvenčného spektra je stanovený v metodikách a zásadách pre jednotlivé frekvenčné úseky pridelené konkrétnej službe, v ktorých sú uplatnené medzinárodné štandardy. Na základe tohto plánu prideľuje TÚ SR frekvencie jednotlivým prevádzkovateľom a vydáva rozhodnutia o prevádzkovaní rádiových zariadení. Pre prevádzkovanie rádiových zariadení v harmonizovaných frekvenčných pásmach TÚ SR vydal v rokoch 2000 – 2002 24 všeobecných povolení. V roku 2001 boli vyčlenené frekvencie a udelené 3 licencie pre prístupové siete v pásme 26 GHz a sú pripravené frekvencie pre ďalších operátorov, ktorí budú poskytovať telekomunikačné služby (vysokorýchlostné prístupy k Internetu, bezdrôtové účastnícke prípojky a pod.) 

Národná tabuľka frekvenčného spektra bola vypracovaná na základe Rádiokomunikačného poriadku Medzinárodnej telekomunikačnej únie s prihliadnutím na závery Svetovej rádiokomunikačnej konferencie WRC 2000, rozhodnutí a odporúčaní Európskeho výboru pre rádiokomunikácie a Výboru pre elektronické komunikácie (ECC), smerníc ES, dohôd o využívaní frekvencií medzi Ministerstvom dopravy, pôšt a telekomunikácií SR a Ministerstvom obrany SR, Ministerstvom vnútra SR, Slovenskou informačnou službou a na základe príslušných rozhodnutí MDPT SR a Telekomunikačného úradu SR. V súlade so zákonom o telekomunikáciách bola na 169. rokovaní vlády dňa 15. augusta 2001 Národná tabuľka frekvenčného spektra schválená. Aktualizácia NTFS je každoročne v období medzi dvoma svetovými konferenciami ITU riešená formou dodatku. Zmeny NTFS (dodatok) boli v júli 2002 schválené vládou SR. NTFS je verejne dostupná. Z potreby riešenia zásadných otázok týkajúcich sa aplikácie NTFS bola v súlade so zákonom o telekomunikáciách zriadená pri MDPT SR medzirezortná komisia pre harmonizáciu využívania frekvenčného spektra. Jej úlohou je vykonávať harmonizáciu pri využívaní a ochrane frekvencií a frekvenčných pásiem pre všetky rádiokomunikačné služby a ich zosúlaďovanie s Rádiokomunikačným poriadkom ITU a podieľať sa na príprave návrhu NTFS.  

Úloha vyplývajúca zo záveru č. 4) 
Spracovanie analýzy a návrhu postupného uvoľňovania frekvenčných pásiem, určených Rádiokomunikačným poriadkom, príslušnými rozhodnutiami CEPT/ERC a smernicami EÚ pre poskytovanie služieb v pásmach GSM 900, GSM 1800, DECT, S-PCS, UMTS a pozemského digitálneho TV a rozhlasového vysielania.

Rozvoju telekomunikačných služieb, pre ktoré je potrebné pridelenie frekvencií, bráni obsadenie frekvenčných pásiem rezortom Ministerstvom obrany SR. MDPT  SR v spolupráci s MO SR pripravilo dokument „Analýza a návrh postupného uvoľňovania frekvenčných pásiem, ktoré sú obsadené službami Ministerstva obrany SR, pre poskytovanie mobilných telekomunikačných služieb GSM a UMTS“, ktorý bol schválený vládou SR uznesením č. 418/2001 z 9. mája 2001. Harmonogram postupného uvoľňovania týchto frekvenčných pásiem je navrhnutý tak, aby bolo možné poskytovať služby UMTS na Slovensku od druhej polovice roku 2003.

Časti frekvenčného pásma určeného pre UMTS a S-PCS, ktoré sú používané pre vysielanie MMDS budú uvoľnené k 30. 06. 2003. Pásmo GSM 1800 bolo úplne uvoľnené pre verejné mobilné telekomunikačné služby na jeseň 2001. Zvyšné obsadené frekvenčné pásma budú postupne úplne uvoľnené po roku 2005. 

3.6. Mobilné a personálne komunikácie
Mobilné a personálne komunikácie sú v súčasnej dobe oblasťou telekomunikácií s najväčšou dynamikou a potenciálom rozvoja, a sú považované za jeden zo základných stavebných blokov globálnej informačnej infraštruktúry. V súčasnosti patrí sektor mobilnej komunikácie v SR k najrýchlejšie rastúcim v strednej Európe. V Európe už boli udelené licencie na prevádzkovanie mobilných komunikácií tretej generácie – univerzálny mobilný telekomunikačný systém (UMTS), ktorý by mal zabezpečiť účastníkom vysokorýchlostný prístup k internetu a multimediálnym službám. 

TÚ SR v súlade s uznesením vlády č. 831/2001 dňa 5. septembra 2001, ktorým bol schválený  materiál MDPT SR „Návrh základných podmienok na vypísanie výberového konania na poskytovanie mobilných telekomunikačných služieb v pásmach GSM a UMTS“ zverejnil výzvu na podávanie žiadostí  pre udelenie licencií v pásmach GSM a UMTS . Licencie boli udelené všetkým záujemcom, a to v júni 2002 spoločnostiam EuroTel Bratislava, a. s. (UMTS), Orange Slovensko, a. s. (UMTS) a v júli 2002 spoločnosti Profinet.sk, a. s. (UMTS a GSM). Keďže spoločnosť Profinet.sk, a.s. nezaplatila v stanovenom termíne úhradu za licenciu bola jej licencia na zriaďovanie a prevádzkovanie verejnej mobilnej telekomunikačnej siete GSM a UMTS a na poskytovanie verejnej mobilnej telefónnej služby, dátových a multimediálnych služieb prostredníctvom týchto sietí v septembri 2002 odňatá.  

3.7. Družicové komunikácie
Svetová rádiokomunikačná konferencia (WRC 2000), akceptovala nové plány služby družicového vysielania (BSS). Slovenská republika, Česká republika, Chorvátsko a Maďarsko majú na základe tohto pridelenia alokovanú spoločnú družicovú pozíciu na orbitálnej pozícii 12,8°W. Táto pozícia umožňuje realizovať digitálne vysielanie pokrývajúce nielen územia menovaných štátov, ale aj podstatnej časti Európy a za určitých podmienok i východného pobrežia USA. Celkom ide o 35 kanálov, ktoré umožňujú prenášať až 280 digitálnych programových signálov. Každá z uvedených krajín má právo rozhodovať o využití 8 kanálov a ďalšie tri vyžadujú spoločný súhlas. V 1. polovici roku 2001 sa uskutočnili rokovania zúčastnených strán k Memorandu o porozumení, ktoré definuje rámec projektu a jeho ciele – vytvorenie predpokladov na komerčné využitie prídelu na pozícii 12,8°W pre digitálne vysielanie k uspokojeniu požiadaviek všetkých štyroch krajín. Dňa 31. augusta 2001 bolo Memorandum ministrom DPT podpísané. 

Rozvoj a využitie družicových komunikácií je riadené v súlade  s rozhodnutiami ECC. Boli vydané všeobecné povolenia na prevádzkovanie tých pozemných terminálov družicovej služby, ktoré spĺňajú medzinárodné normy. Je povolená prevádzka staníc systémov, ktoré pracujú na už uvoľnených frekvenciách (GLOBALSTAR, IRIDIUM). Do konzultačného procesu sú pripravené 4 všeobecné povolenia, ktoré umožnia prevádzkovanie a voľnú cirkuláciu mobilných družicových terminálov.

3.8. Pozemské televízne a rozhlasové vysielanie
Úloha vyplývajúca zo záveru č. 5) 
Vypracovanie stratégie a návrhu technických kritérií na zavedenie pozemského digitálneho televízneho vysielania v systéme DVB-T.

Digitálne vysielanie so svojimi širokými možnosťami je v období prechodu k informačnej spoločnosti jedným z nástrojov jej budovania. Digitalizácia vysielania má význam aj z hľadiska podpory domáceho priemyslu, obchodu, trhu a zamestnanosti, pretože si vyžaduje dostupnosť nových digitálnych prijímacích zariadení, ktoré môžu byť vyrábané slovenským priemyslom. Pre prevádzkovateľov vysielacích sietí zas znamená zníženie energetickej náročnosti vysielania, čo má význam aj z hľadiska ekologického. Vzhľadom na komplexnosť a závažnosť problematiky zavádzania DVB-T bol vypracovaný materiál „Stratégia a technické kritériá na zavedenie pozemského digitálneho vysielania v systéme DVB-T na Slovensku“, ktorý bol schválený vládou SR uznesením č. 589/2001 z 27. júna 2001. Na základe tohto uznesenia bola zriadená Skupina pre digitálne vysielanie (SKDV), ktorá pracuje pri Rade pre vysielanie a retransmisiu. Úlohou tejto medzirezortnej skupiny je detailné rozpracovanie stratégie zavedenia pozemského digitálneho vysielania z technického hľadiska a navrhnutie podielu finančných nákladov zo štátneho rozpočtu. 

Úloha vyplývajúca zo záveru č. 6) 
Vypracovanie stratégie a návrhu technických kritérií na zavedenie pozemského digitálneho rozhlasového vysielania v systéme T-DAB.

Zavedenie rádiového vysielania v systéme T-DAB je zatiaľ v procese riešenia. MDPT SR v spolupráci s VÚS rieši problematiku optimálneho návrhu prenosových kapacít, efektívneho využitia frekvenčného spektra a podporu a rozvoj informačných a telematických služieb.

3.9. Číslovanie
Úloha vyplývajúca zo záveru č. 3e) 
Zabezpečenie harmonizácie a transparentnosti v oblasti číslovania, podľa požiadaviek nového zákona o telekomunikáciách, odporúčaní ITU a CEPT/ECTRA.

Legislatívny rámec v oblasti číslovania je ustanovený zákonom č. 195/2000 Z. z.                         o telekomunikáciách (§ 29, 30) a Číslovacím plánom verejnej telekomunikačnej siete SR (Smernica č. 24 MDPT SR z 9. 11. 1998, ktorou bol vydaný technický predpis telekomunikácií „TPT-S 1 Číslovací plán“). V súlade s číslovacím plánom a s cieľom vytvorenia podmienok na liberalizáciu telekomunikačného trhu a  zabezpečenia dostatočnej rezervy číslovacích zdrojov na dlhšie časové obdobie bolo k 1. júlu 2001 pôvodných 82 smerových čísel uzlových telefónnych obvodov nahradených 25 novými smerovými číslami primárnych oblastí. Zároveň bola zjednotená dĺžka národných čísel vo verejnej telefónnej sieti na 9 číslic. Tým bola úspešne zavŕšená implementácia nového číslovacieho plánu, ktorý je v súlade s odporúčaním CEPT/ECTRA o harmonizácii číslovacích a volacích plánov z 10. decembra 1998.

Správu číslovacieho plánu v zmysle kompetencií daných zákonom o telekomunikáciách vykonáva TÚ SR od 1. júla 2000. Na zlepšenie transparentnosti v oblasti číslovania je potrebné naďalej zdokonaľovať proces správy číslovacieho plánu a sprehľadniť verejne dostupné informácie o pridelených číslach a úhradách za používanie čísel.

Schválením Zákona č. 129/2002 Z. z. o integrovanom záchrannom systéme s účinnosťou od 1. júna 2002  boli vytvorené základné predpoklady na zavedenie  harmonizovaného európskeho čísla tiesňového volania 112. V súlade s rozhodnutím Rady č. 91/396/EEC o zavedení jednotného európskeho čísla tiesňového volania bude podľa zákona č. 129/2002 Z. z.                  o integrovanom záchrannom systéme s účinnosťou od 1. júla 2003 zriadené číslo „112“.

Úloha vyplývajúca zo záveru č. 3f) 
Zabezpečenie, aby Slovenské telekomunikácie, a. s. najneskôr k 31. 12. 2002 umožnili koncovým účastníkom telefónnej siete možnosť výberu iného prevádzkovateľa.

Zákon o telekomunikáciách ukladá Slovenským telekomunikáciám, a. s., ktoré poskytujú verejnú telefónnu službu, povinnosť zabezpečiť ku dňu úplnej liberalizácie, t. j. k 1. 1. 2003, aby si užívateľ mohol vybrať iný telekomunikačný podnik poskytujúci rovnakú službu, a to buď formou nastavenia predvoľby, alebo individuálnou voľbou čísla.  

3.10. Ochrana osobných údajov
Prevádzkovatelia verejných telekomunikačných sietí a poskytovatelia verejných telekomunikačných služieb majú povinnosť zabezpečiť užívateľom určitý stupeň utajenia ich komunikácie, ako aj osobných údajov, ktoré sú nevyhnutné na zabezpečenie danej služby. Tieto princípy obsiahnuté v zákone č. 195/2000 Z. z. o telekomunikáciách v znení zákona č. 308/2000 Z. z. o vysielaní a retransmisii, vyplývajú zo smernice EP a Rady 97/66/ES týkajúcej sa spracovania osobných údajov a ochrany súkromia v telekomunikáciách. Týka sa to najmä prenosu, prijímania, sprostredkovania a uchovávania údajov pri poskytovaní verejnej telekomunikačnej služby, adresných údajov komunikujúcich strán a prevádzkových dokladov.

Oblasť ochrany osobných údajov fyzických osôb pri ich spracúvaní, zásady spracúvania osobných údajov, bezpečnosť týchto údajov a ochrana práv dotknutých osôb je upravená zákonom č. 428/2002 Z. z. o ochrane osobných údajov, ktorý je účinný od 1. septembra 2002. Zákonom je zriadený Úrad na ochranu osobných údajov, ktorý vykonáva dozor nad ochranou osobných údajov.
 
3.11. Koncové telekomunikačné zariadenia
Úloha vyplývajúca zo záveru č. 8) 
Vypracovanie návrhu vládneho nariadenia k zákonu č. 264/1999 Z. z., vyplývajúceho zo Smernice Európskeho parlamentu a Rady 1999/5/ES z 9. marca 1999  o rádiových zariadeniach a koncových telekomunikačných zariadeniach a vzájomnom uznávaní ich zhody.

Nariadenie vlády č. 443/2001, ktorým sa ustanovujú podrobnosti o technických požiadavkách a postupoch posudzovania zhody na rádiové zariadenia a koncové telekomunikačné zariadenia bolo zverejnené v Zbierke zákonov SR dňa 9. novembra 2001 a nadobudlo účinnosť 1. januára 2002. Návrh tohto nariadenia bol schválený vládou SR uznesením č. 864/2001 dňa 19. septembra 2001. Týmto Nariadením vlády sa do slovenského právneho poriadku transponovali ustanovenia Smernice Európskeho parlamentu a Rady 1999/5/ES z 9. marca 1999 o rádiových zariadeniach a koncových telekomunikačných zariadeniach a vzájomnom uznávaní ich zhody. 

4. Informačná spoločnosť

Úloha vyplývajúca zo záveru č. 7) 
Vytvorenie kancelárie ISPO (Information Society Promotion Office) Slovakia – partnera Slovenska vo vzťahu k ISPO EÚ.

Uznesenie vlády SR č. 440/2000 uložilo v bode B.2 ministrovi dopravy, pôšt a telekomunikácií predložiť na rokovanie vlády SR návrh organizačno-technického zabezpečenia Národnej kancelárie ISPO - Slovakia pre koordináciu a podporu aktivít v oblasti informačnej spoločnosti na úrovni SR. 

V súlade s organizačnými zmenami v Európskej komisii, ku ktorým došlo v priebehu roku 2001, navrhlo MDPT SR zriadenie „Národného internetového sídla pre informačnú spoločnosť“. Základným zmyslom a cieľom internetového sídla je vytvoriť národnú informačnú a prezentačnú platformu na podporu realizácie štátnej informačnej politiky na Slovensku v súlade s dokumentmi vlády SR a Európskej komisie. Tento materiál bol dňa 20. novembra 2001 prerokovaný Radou vlády pre informatiku a následne predložený na rokovanie vlády SR.
MDPT SR zabezpečovalo v rokoch 2001 a 2002 overovaciu prevádzku národného internetového sídla pre informačnú spoločnosť, v rámci ktorej dochádza k sledovaniu rozvoja informačnej spoločnosti na Slovensku prostredníctvom vybraných ukazovateľov, pri zisťovaní ktorých má dôležitú úlohu aj Štatistický úrad SR. Po schválení  materiálu "Stratégia informatizácie spoločnosti“ pripravovaného MŠ SR sa predpokladá, že sídlo podporí aktivity národného koordinátora pre problematiku informatizácie spoločnosti na Slovensku. 

Vzhľadom na zmeny v rámci prístupu k budovaniu informačnej spoločnosti v EÚ a vznik iniciatívy eEurope+ predložilo MŠ SR na rokovanie vlády materiál „Politika informatizácie spoločnosti v SR“, ktorý bol schválený uznesením č. 522/2001 dňa 13. júna 2001. Na základe tohto uznesenia má MŠ SR predložiť na rokovanie vlády dokument  „Stratégia informatizácie spoločnosti v SR“.

5. Medzinárodná spolupráca

Úloha vyplývajúca zo záveru č. 9) 
V oblasti medzinárodných vzťahov dosiahnuť plnú pripravenosť sektora telekomunikácií na vstup do EÚ a OECD.

EÚ
V rámci predvstupových rokovaní s Európskou úniou bola v máji 2001 predbežne uzavretá kapitola č. 19 „Telekomunikácie a informačné technológie“, čo znamená, že Slovenská republika prakticky vyhovela v tejto oblasti požiadavkám kladeným zo strany EÚ. Potvrdzuje to aj Pravidelná správa EK o pokroku dosiahnutom SR v príprave na vstup do EÚ za rok 2001, ktorá konštatuje, že v telekomunikačnom sektore Slovensko značne pokročilo v transpozícii a implementácii relevantných acquis. 
V máji 2002 sa zástupcovia MDPT SR a Protimonopolného úradu SR zúčastnili na multilaterálnom screeningu  kandidátskych krajín, na ktorom boli prezentované nové acquis pre kapitolu č. 19.
MDPT SR a TÚ SR sa na pozvanie Európskej komisie zúčastňujú ako pozorovatelia na zasadnutiach dvoch výborov: Licenčného výboru o spoločnom rámci pre všeobecné povolenia a individuálne licencie pre telekomunikačné služby a Výboru o zriadení vnútorného trhu pre telekomunikačné služby prostredníctvom implementácie otvoreného prístupu k sieti. TÚ SR sa tiež aktívne zúčastňuje na zasadnutiach IRG (Skupina nezávislých regulačných orgánov), venovaných problémovým aspektom liberalizácie telekomunikačného trhu. 
MDPT SR sa aktívne podieľalo na príprave a priebehu Ministerskej konferencie „Informačná spoločnosť - spájanie Európy“, ktorú usporiadala Európska komisia v Ľubľane v júli 2002. 
V októbri 2000 bol ukončený program Európskej komisie PHARE/Multicountry pre pošty a telekomunikácie, v ktorom sa Slovenská republika prostredníctvom MDPT SR, TÚ SR, VÚS a Slovenských telekomunikácií, a.s. aktívne zúčastňovala na väčšine jeho projektov.
Od januára 2001 do júla 2002 prebiehal twiningový projekt č. 9913.03 „Telekomunikácie - reforma regulačného rámca“ národného programu PHARE v spolupráci s Ministerstvom dopravy, verejných prác a vodného hospodárstva Holandska. Projekt bol zameraný na transpozíciu legislatívy EÚ, asistenciu pri reštrukturalizácii TÚ SR, na výber a implementáciu systému frekvenčného plánovania, prideľovania frekvencií, licencií a odúčtovania, a na podporu monitoringu frekvenčného spektra.
V nadväznosti na twiningový projekt pokračuje od apríla 2002 spolupráca s holandskou spoločnosťou Senter International v rámci Predvstupového programu PSO, zameraná na legislatívnu oblasť, ekonomické záležitosti, číslovanie a podporu vytvorenia „help desk“ pre informačné technológie.

Medzinárodná telekomunikačná únia ITU 
MDPT SR a TÚ SR sa v období rokov 2000 až 2002 zúčastňovali na svetových konferenciách a zhromaždeniach ITU (Svetová rádiokomunikačná konferencia WRC 2000 v Istanbule, Svetové telekomunikačné štandardizačné zhromaždenie WTSA 2000 v Montreale, Svetová telekomunikačná rozvojová konferencia WTDC 2002 v Istanbule) a na regionálnej konferencii na prípravu WTDC´02 v Sofii v roku 2000. Ďalšou formou spolupráce s ITU je spoločná organizácia regionálnych a sub-regionálnych seminárov s Rozvojovým úradom ITU (BDT/ITU). V rokoch 2000 až 2002 sa Slovenská republika podieľala na organizačnom zabezpečení štyroch takýchto seminárov v Bratislave.
Na základe uznesenia vlády SR č. 465/2002 je MDPT SR koordinátorom účasti SR na Svetovom zasadnutí o informačnej spoločnosti (WSIS), ktoré sa z iniciatívy OSN uskutoční v roku 2003 v Ženeve a v roku 2005 v Tunise za účasti najvyšších predstaviteľov vlád, súkromného sektora, štátnych inštitúcií a mimovládnych organizácií. Jeho cieľom je vytvorenie spoločnej vízie a pochopenie transformácie spoločnosti na informačnú spoločnosť. Vedúcu úlohu pri príprave WSIS má ITU, ktorá organizuje regionálne prípravné stretnutia k tomuto významnému celosvetovému podujatiu. MDPT SR zabezpečilo účasť delegácie SR z viacerých rezortov na prvom prípravnom stretnutí, ktoré sa uskutočnilo v Ženeve v júli 2002.
Vo februári 2001 Slovensko podpísalo Tamperský Dohovor o zabezpečení telekomunikačných zdrojov pre zmiernenie katastrof a záchranné operácie, ktorého vznik iniciovala OSN a ITU.

CEPT
MDPT SR a TÚ SR sa zúčastňuje na vrcholných stretnutiach – plenárnych zasadnutiach CEPT (Európska konferencia poštových a telekomunikačných administratív) a jeho výboru ECC (Európsky výbor pre komunikácie). V rámci tejto európskej organizácie sa MDPT SR aktívne zúčastňovalo na práci pracovných skupín a projektových tímov zameraných na prípravu spoločných návrhov a stanovísk európskych krajín k svetovým konferenciám ITU, vrátane Svetovej rádiokomunikačnej konferencii WRC´03, ktorá sa bude konať v roku 2003 v Ženeve. TÚ SR sa okrem toho zúčastňuje na práci Pracovnej skupiny pre správu frekvenčného spektra.
MDPT SR v spolupráci s TÚ SR organizovalo v uplynulých rokoch v Bratislave niekoľko stretnutí CEPT a jeho výborov a pracovných skupín.

Viedenská dohoda
Telekomunikačný úrad SR a VÚS aktívne pracujú v skupine TWG-HCM na harmonizáciu výpočtových metód pri koordinácii frekvenčného spektra v  rámci Viedenskej dohody o koordinácii frekvenčných pásiem, ktorej členmi je v súčasnosti do 20 európskych štátov. Do vedenia tejto skupiny bol zvolený zástupca TÚ SR.

Družicové organizácie
MDPT SR reprezentuje členstvo Slovenskej republiky v medzivládnych družicových organizáciách EUTELSAT (Európska telekomunikačná satelitná organizácia) a IMSO (Medzinárodná organizácia mobilných satelitných komunikácií) a zapája sa do ich práce aktívnou účasťou na ich plenárnych zasadnutiach a implementáciou aktuálnych zmien ich základných dokumentov do prostredia Slovenskej republiky.

OECD
Prijatie SR do OECD (december 2000) znamená aj možnosť pre MDPT SR zúčastňovať sa na svetových podujatiach organizovaných OECD, ako aj na práci výborov a pracovných skupín zameraných na oblasť telekomunikácií a informačných technológií a na súvisiacu problematiku. MDPT SR sa aktívne zapojilo do ich práce a zúčastňovalo sa na zasadnutiach Výboru pre informácie, výpočtovú techniku a komunikačnú politiku, Pracovnej skupiny pre politiku v telekomunikáciách a informačných službách, Pracovnej skupiny pre informačnú ekonómiu, Pracovnej skupiny o indikátoroch informačnej spoločnosti.

Bilaterálna spolupráca
V období  rokov 2000 až 2002 Slovenská republika, resp. MDPT SR uzatvorili dve Dohody o spolupráci v oblasti pôšt a telekomunikácií: s Juhoslovanskou zväzovou republikou a s Ministerstvo dopravy a spojov Bulharskej republiky.

6. Záver

Telekomunikačná politika SR na roky 2000-2002 schválená uznesením vlády SR č. 440/2000 stanovila stratégiu vývoja v sektore telekomunikácií do roku 2002, keď bude legislatívne ukončené poskytovanie exkluzívnych práv v tomto sektore.
Časový rozsah plnenia úloh a záverov Telekomunikačnej politiky SR na roky 2000-2002 bol v prevažnej miere dodržaný a u niektorých úloh môže ich postupné plnenie presiahnuť aj do ďalšieho obdobia, zachovávajúc tak kontinuitu procesov harmonizácie v rámci medzinárodných a národných pravidiel.

Počas dvojročného obdobia, na ktoré bola Telekomunikačná politika pripravená, boli splnené všetky kľúčové úlohy:
1.	Vypracovanie zákona o telekomunikáciách s účinnosťou od 1. júla 2000, ktorého vydanie bolo nutnou podmienkou harmonizácie legislatívy SR so štátmi EÚ.
2.	K júlu 2000 začal svoju činnosť nezávislý regulačný orgán pre telekomunikácie  Telekomunikačný úrad SR. Takže podstatná časť tejto úlohy vytvorenie jediného cenového regulátora v oblasti telekomunikácií a rozdelenie príslušných právomocí medzi ministerstvo a regulačný orgán je splnená. 
3.	V oblasti regulácie došlo k zjednodušeniu licenčných postupov a ich harmonizácii s EÚ a s postupmi vypracovanými Európskym telekomunikačným úradom, k zabezpečeniu úloh v oblasti prenájmu telekomunikačných okruhov, vyplývajúcich z nového zákona o telekomunikáciách, založených na princípoch otvoreného prístupu do siete a zabezpečeniu úloh v oblasti prepojovania verejných telekomunikačných sietí, vyplývajúcich z nového zákona o telekomunikáciách, založených na princípoch otvoreného prístupu do siete. Bola vypracovaná národná tabuľka frekvenčného spektra.
4.	Spracovanie analýzy a návrhu postupného uvoľňovania frekvenčných pásiem, určených Rádiokomunikačným poriadkom, príslušnými rozhodnutiami CEPT/ERC a smernicami EÚ pre poskytovanie služieb v pásmach GSM 900, GSM 1800, DECT, S-PCS, UMTS a pozemského digitálneho TV a rozhlasového vysielania.
5.	Vypracovanie stratégie a návrhu technických kritérií na zavedenie pozemského digitálneho televízneho vysielania v systéme DVB-T.
6.	Vypracovanie návrhu vládneho nariadenia, ktorým sa ustanovujú podrobnosti o technických požiadavkách a postupoch posudzovania zhody na rádiové zariadenia a koncové telekomunikačné zariadenia.
7.	V oblasti medzinárodných vzťahov došlo k vstupu SR do OECD a v rámci predvstupových rokovaní s Európskou úniou bola predbežne uzatvorená kapitola č. 19 „Telekomunikácie a informačné technológie“. 

Splnenie uvedených záverov pozitívne ovplyvnilo vývoj sektora telekomunikácii na Slovensku a posunulo sektor smerom k úplnej liberalizácii a pripravilo ho na prechod k jednotnému trhu v rámci EÚ. 
Okrem nich však  musíme konštatovať i nesplnenie nasledových úloh, stanovených Telekomunikačnou politikou SR na roky 2000 – 2002 a to konkrétne:
-	nebola prijatá novela zákona o telekomunikáciách a tým sa nepodarilo dosiahnuť úplnú harmonizáciu s legislatívou  EÚ, 
-	nedosiahlo sa odčlenenie vlastníckych funkcií voči prevádzkovateľom telekomunikačných sietí a rozpočtové odčlenenie TÚ SR od MDPT SR,
-	stratégia a návrh technických kritérií na zavedenie pozemského digitálneho vysielania v systéme T-DAB je v procese riešenie, preto zatiaľ nebola predložená na rokovania vlády.

Niektoré zámery bude v budúcnosti potrebné modifikovať, respektíve v rámci prípravy stratégie sektora telekomunikácii na Slovensku pre obdobie úplnej liberalizácie určiť potrebu ich doriešenia. Týka sa to hlavne legislatívnej oblasti, kde neprijatie novely zákona o telekomunikáciách parlamentom značne pribrzdilo ambície sektora prehĺbiť nastupujúcu úplnú liberalizáciu.

V rámci predvstupových snáh SR do EÚ sa už v súčasnosti začali práce na implementovaní novej legislatívy EÚ pre oblasť elektronických komunikácií, ktorá sa premietne do zákona o elektronických komunikáciách. Táto zmena bude omnoho podstatnejšia a zásadnejšia, preto jej bude venovaná značná časť budúcej stratégie rozvoja sektora telekomunikácií.